WhatsApp sal $50 000 betaal om fopnuus te keer | Netwerk24
WhatsApp sal $50 000 betaal om fopnuus te keer
Deur Petrus Malherbe 06 Julie 2018 14:48
WhatsApp is die wêreld se gewildste kletsdiens. Foto: Unsplash
WhatsApp is so keelvol vir die verspreiding van fopnuus op dié kletsdiens dat hy bereid is om $50 000 te betaal aan enigiemand wat met 'n haalbare oplossing vorendag kan kom om dit te keer.
Facebook, die maatskappy wat WhatsApp besit, sê in 'n verklaring hy is bereid om navorsers te beloon wat belang stel om die probleem van waninligting te bekamp.
"Ons sal enige voorstel vanuit 'n sosiaal-wetenskaplike of tegnologiese perspektief ernstig oorweeg wat ons kan help om die probleem beter te verstaan," sê die maatskappy.
Dit kom nadat die Indiese regering WhatsApp skerp gekritiseer het nadat verskeie mense vermoor is deurdat vals nuus oor hulle versprei is.
Inwoners in Indië se mees afgeleë gebiede, waarvan verskeie eers onlangs hul eerste foon gekry het, ontvang sulke vals boodskappe oor hul bure of nuwelinge in die omgewing.
Oor die laaste ses weke is verskeie mense wreedaardig vermoor nadat hulle sonder enige bewyse van mensehandel beskuldig is.
Die Indiese regering het WhatsApp gevra om 'n oplossing te vind.
Die kletsdiens sit egter met die hande in die hare en het geen benul hoe om die verspreiding van vals nuus permanent hok te slaan nie.
Daarom vra die maatskappy die publiek om vorendag te kom met hul beste voorstelle waarvoor hulle ruim vergoed sal word.